D'acord amb la Llei 2/1983, d'alta muntanya, el Departament de Territori i Sostenibilitat com a òrgan de la Generalitat de Catalunya encarregat de la política de muntanya, ha establert un conjunt de línies d'ajut a les comarques i les zones de muntanya, que permet la realització de programes d'actuacions específiques per a aquestes àrees.
Aquests programes s'articulen mitjançant convocatòries de subvencions, de caràcter generalment pluriennal, adreçades als ens locals.
Ajuts per a actuacions de dinamització territorial a les comarques de muntanya
Aquests ajuts promouen el desenvolupament econòmic i la millora de la qualitat de vida de la població de l'Alta Ribagorça, l'Alt Urgell, el Berguedà, la Cerdanya, la Garrotxa, el Pallars Jussà, el Pallars Sobirà, el Ripollès, el Solsonès i la Val d'Aran.
Amb aquesta finalitat, es poden acollir a les subvencions actuacions com ara el condicionament d'equipaments lligats a l'economia productiva, de suport al sector turístic o de caràcter social; la millora integral de nuclis; l'ordenació i valoració del paisatge i medi natural i la consolidació d'infraestructures d'electrificació.
L'ajut no pot superar el 80% del cost total del projecte i, per al seu atorgament, es tenen en compte criteris com el grau d'incidència territorial, la generació de llocs de treball, la contribució a fixar població en els petits nuclis rurals i la inclusió de mesures de correcció de l'impacte paisatgístic.
Els ens destinataris dels ajuts són els ens locals de les comarques de muntanya: consells comarcals, ajuntaments, entitats municipals descentralitzades, mancomunitats, consorcis, etc.
El Pla comarcal de muntanya 2009-2012 preveu destinar més de 24 MEUR en ajuts de dinamització territorial durant el seu període de vigència, i en la convocatòria anual dels ajuts s'especifica l'import màxim per a cada una de les comarques.
L'objectiu d'aquests ajuts és el finançament d'actuacions destinades a l'arranjament i/o la pavimentació de la xarxa veïnal i rural de camins de les comarques de muntanya.
Aquestes actuacions poden incloure la millora d'accessos a nuclis, habitatges disseminats i explotacions agràries; l'accés a punts d'interès turístic o paisatgístic; l'adequació de senders, i el manteniment d'urgència d'aquests camins.
Els ens destinataris d'aquests ajuts són els consells comarcals de l'Alta Ribagorça, de l'Alt Urgell, del Berguedà, de la Cerdanya, de la Garrotxa, del Pallars Jussà, del Pallars Sobirà, del Ripollès, del Solsonès i el Conselh Generau d'Aran, sempre per executar actuacions sobre la xarxa de titularitat municipal.
L'ordre de convocatòria anual especifica els imports màxims destinats a cada una de les deu comarques de muntanya.
A la convocatòria 2010 l'import global ha estat de prop de 3,15 MEUR, i n'han quedat exclosos els consells comarcals del Pallars Sobirà, el Solsonès i el Conselh Generau d'Aran, que articulen la col·laboració del Departament mitjançant sengles convenis.
Ajuts per a actuacions sobre la xarxa veïnal i rural de camins a les zones de muntanya
L'objectiu d'aquests ajuts és el finançament d'actuacions destinades a l'arranjament i/o la pavimentació de la xarxa veïnal i rural de camins els titulars dels quals siguin municipis inclosos en alguna de les zones de muntanya.
Es consideren zones de muntanya els Altiplans Centrals, el Montsec, el Montseny-Guilleries-Lluçanès, els ports de Beseit i l'àrea de Prades-Montsant, així com 12 municipis individualment.
Aquestes actuacions poden incloure la millora d'accessos a nuclis, habitatges disseminats i explotacions agràries; l'accés a punts d'interès turístic o paisatgístic; l'adequació de senders i el manteniment d'urgència d'aquests camins.
Els destinataris d'aquests ajuts són els consells comarcals de les comarques que tinguin un o més municipis que estiguin integrats en algunes de les zones de muntanya esmentades, tot i que només són subvencionables les actuacions que afecten aquests municipis.
L'ordre de convocatòria anual especifica els imports màxims destinats a cada una de les comarques.
Així, la convocatòria 2010 destina un import de prop d'1,36 MEUR per al conjunt de les zones de muntanya, exclosa la comarca del Priorat, que gaudeix d'un conveni específic.
Ajuts als ajuntaments de comarques i zones de muntanya per a la realització d'operacions necessàries per a la neteja i el manteniment de carreteres i vies de comunicació de titularitat municipal afectades per les nevades
Els municipis de les comarques i zones de muntanya, per raó de la seves característiques altitudinals i orogràfiques, es veuen sovint afectats per les nevades, especialment per les que es produeixen durant l'estació hivernal.
Per aquesta raó, les carreteres i vies de comunicació d'aquestes àrees solen deteriorar-se en excés, queden sovint obstaculitzades per la neu, fins el punt que hi resulta impossible el trànsit normal de persones i de vehicles.
L'objectiu d'aquests ajuts és donar suport financer als ajuntaments de les àrees de muntanya perquè puguin fer front a les despeses ocasionades per la realització de les operacions necessàries per a la neteja i el manteniment de carreteres i vies de comunicació de titularitat municipal afectades per les nevades.
Poden optar a aquestes subvencions els ajuntaments de les comarques i zones de muntanya, així com aquells consells comarcals que hagin assumit íntegrament la prestació d'aquest servei per compte dels municipis.
Per a la concessió de l'ajut es tindrà en compte els criteris altitudinals, el nombre de nuclis de població del municipi, el nombre de quilòmetres de carreteres i vies de comunicació de titularitat municipal i l'existència d'estacions d'esquí nòrdic.
L'ordre de convocatòria anual per al 2009 destina un import de 309.000 euros al finançament de les operacions de neteja de neu i manteniment de les vies afectades per les nevades.